Article 1 
1. Šiame reglamente „blankas vizai įklijuoti“ – tai dokumentas , kurį valstybės narės valdžios institucijos išdavė kelionės dokumento, kurio ta valstybė narė nepripažįsta, turėtojui, ir į kurį jos kompetentingos institucijos įklijuoja vizą. 2. Blankas vizai įklijuoti turi atitikti priede pateiktą pavyzdį. 3. Tais atvejais, kai blanko vizai įklijuoti turėtojas vyksta kartu su savo išlaikytiniais asmenimis , kiekviena valstybė narė sprendžia, ar turėtų būti išduotos atskiros vizos įklijos pagrindiniam jos turėtojui ir kiekvienam iš jo išlaikytinių asmenų.
Article 2 
Vienodo pavyzdžio blankams vizai įklijuoti taikytinos techninės specifikacijos ir specifikacijos, susijusios su toliau nurodytais dalykais, yra nustatomos 5 straipsnio 2 dalyje nurodyta tvarka: a) apsauginės savybės ir reikalavimai, įskaitant didesnius apgaulę, padirbinėjimą ir klastojimą užkardinančius standartus; b) vienodo pavyzdžio blankui vizai įklijuoti užpildyti taikytinos procedūros ir techniniai būdai.
Article 3 
2 straipsnyje nurodytos specifikacijos yra slaptos. Jas gali žinoti tik valstybių narių atsakingomis už vienodo pavyzdžio blankų spausdinimą paskirtos institucijos ir valstybės narės arba Komisijos tinkamai įgalioti asmenys. Kiekviena valstybė narė skiria vieną instituciją, atsakingą už vienodo pavyzdžio blankų spausdinimą. Šios institucijos pavadinimą ji praneša Komisijai ir kitoms valstybėms narėms. Dvi arba kelios valstybės narės šiam tikslui gali skirti tą pačią institucija. Kiekviena valstybė narė turi teisę keisti savo paskirtą instituciją. Apie tai ji atitinkamai informuoja Komisiją ir kitas valstybes nares.
Article 4 
Nepažeisdami duomenų apsaugos taisyklių, asmenys, kuriems išduodami vienodo pavyzdžio blankai, turi teisę patikrinti vienodo pavyzdžio blankuose įrašytus asmeninio pobūdžio duomenis ir prireikus prašyti, kad jie būtų ištaisyti ar panaikinti. Vienodo pavyzdžio blanke nepateikiama jokios kompiuteriu apdorojamos informacijos, jei ji nenumatyta priede arba jei ji nepaminėta atitinkamame kelionės dokumente.
Article 5 
Šis reglamentas neturi įtakos valstybių narių kompetencijai pripažinti valstybes ir teritorinius vienetus bei jų institucijų išduotus pasus, asmens tapatybę patvirtinančius dokumentus ir kelionės dokumentus.
Article 6 
1. Komisijai padeda pagal Reglamento (EB) Nr. 1683/95 6 straipsnį įsteigtas komitetas. 2. Tais atvejais, kai daroma nuoroda į šią straipsnio dalį, taikomi Sprendimo 1999/468/EB 5 ir 7 straipsniai. Sprendimo 1999/468/EB 5 straipsnio 6 dalyje numatytas terminas yra du mėnesiai. 3. Komitetas patvirtina savo darbo tvarkos taisykles.
Article 7 
Tais atvejais, kai valstybės narės naudoja vienodo pavyzdžio blankus 1 straipsnyje nenumatytiems tikslams, turi būti imamasi atitinkamų priemonių siekiant užtikrinti, kad negalėtų kilti painiavos su 1 straipsnyje apibūdinta forma.
Article 8 
Valstybės narės vienodo pavyzdžio blankus vizai įklijuoti naudoja ne vėliau kaip po dvejų metų nuo 2 straipsnio a punkte nurodytų priemonių patvirtinimo. Tačiau vienodo pavyzdžio blankų vizai įklijuoti nustatymas neturi įtakos jau išduotų kitokios formos leidimų galiojimui, jei atitinkama valstybė narė nenusprendžia kitaip.
Article 9 
Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas valstybėse narėse pagal Europos bendrijos steigimo sutartį.